Dit is waarskynlik die geval weens my tweede punt: ’n gebrek aan vrees dat oortreders vervolg sal word. My eerste vraag met die aanskoue van die lelike tonele in Pretoria was: Waar is die polisie? Die antwoord is dat hulle dáár was en toegekyk het terwyl hulle blykbaar vir versterkings gewag het.
Van hulle het met rubberkoeëls na diewe geskiet wat TV-stelle en ander artikels weggedra het, maar geen poging is aangewend om hulle te arresteer nie. Dit sou nie juis vrees vir gevolge vir soortgelyke optrede ingeboesem het by burgers wat landwyd na die tonele gekyk het nie. Ons land is te swak om ’n boodskap uit te stuur dat misdadigers gestraf sal word. Dit is hoekom dieselfde tonele hulle binnekort in ander dele van die land sal afspeel.
Wat ons kort, is ’n omvattende beleid wat die kwessie pak en nie die indruk wek dat dit xenofobie aanmoedig nie.
’n Ander heersende siening is dat buitelanders die land ’n ekonomiese hupstoot besorg wat nie genoeg waardeer word nie en hulle onregverdig vir misdaad geblameer word. Dis waarskynlik waar, maar dis nie wat die talle arm Suid-Afrikaners sien nie. Weens ongelykheid, die trae ekonomie en gevolglike hoë werkloosheid beskou hulle buitelanders as mededingers of selfs as die rede vir hul werkloosheid. Dit is die basiese instink van diegene wat niks het nie en dus na verduidelikings soek.
Daar is nie kitsoplossings vir dié tydbom wat deur wanbestuur vererger word nie. Tensy die regering homself regruk, sal ons herhaaldelik blootgestel word aan tonele van rook en vuur. Dit sal persepsies oor die land vererger.